ཡིན་ནའང་།ཁེ་ས་ཞང་ལིན་སོའོ་ཕྲད་པའི་གནས་ཚུལ་དེ་དྲན་མ་ཐག་ང་རང་ལ་བློ་མི་བདེ་བ་ཞིག་བྱུང་།དེ་ནི་ཕྱི་དྲོ་ཞིག་ལ་ང་རང་གྲོང་བརྡལ་གྱི་ཤར་ངོས་སུ་ཡོད་པའི་གྲོགས་པོ་ཞིག་བལྟ་བར་ཕྱིན་ནས་ཚུར་ལོག་ཡོང་བའི་ཆུ་འགྲམ་དེར་མོར་ཕྲད་པ་མ་ཟད།མོའི་མིག་གི་ལྟ་སྟངས་དེ་མཐོང་དུས་དེ་ནི་ངའི་ཕྱོགས་སུ་ཆེད་དུ་ཡོང་བ་ཤིན་ཏུ་གསལ་པོར་རྟོགས་ཐུབ།ད་ཐེངས་ངས་ལིའུ་ཀྲང་གྲོང་བརྡལ་དུ་མཐོང་བའི་མི་རྣམས་ཀྱི་ནང་ནས་འགྱུར་ལྡོག་ཆེ་ཤོས་ནི་ཁོ་མོ་ལས་གཞན་མེད་པ་བཤད་ཆོགལོ་ལྔའི་གོང་ཅུང་ཟད་དཀར་བའི་མགོ་སྐྲ་དེ་ད་ལྟ་ཡོངས་སུ་དཀར་པོར་གྱུར་ཟིན་ལ་ལོ་བཞི་བཅུ་ཡས་མས་ཀྱི་མི་ཡིན་བཟོ་རྩ་བ་ནས་མི་འདུགངོ་གདོང་རིད་ལ་བལྟ་མི་བཟོད་ཅིང་སེར་ལ་ནག་པ་མ་ཟད།སྔོན་བསགས་ལས་ངན་གྱིས་གདུང་པའི་སྐྱོ་སྣང་གི་གདོང་གཤིས་དེ་ནི་ཤིང་བརྐོས་དང་འདྲ་བར་སྣང་།མིག་འབྲས་གཡོ་བ་གཅིག་པོས་མོ་ནི་མི་གསོན་པོ་ཞིག་ཡིན་པར་མངོན་ཐུབ།མོའི་ལག་གཅིག་གིས་སྨྱུག་གཟེབ་ཅིག་ཁྱེར་ཡོད་པ་དེའི་ནང་ཕོར་པ་ཆག་རོ་སྟོང་པ་ཞིག་དང་ལག་པ་གཞན་དེས་རང་ལས་ཀྱང་རིང་བའི་སྨྱུག་མའི་རྒྱུག་པ་རྩེ་མོ་གས་ཆག་ཤོར་བ་ཞིག་ཐོགས་པས་མོ་ནི་དངོས་འབྲེལ་སློང་མོ་བ་ཞིག་རང་རེད།